Liiklusõnnetuste põhjuste väljaselgitamise ekspertkomisjon

Tallinna Linnavalitsus 30.07.2025

Vabaduse väljak 7

Tallinn 15199

Väljavõtted liiklusõnnetuste kokkuvõtetest

Edastan teadmiseks ja liikluskeskkonna parandamiseks tehtud ettepanekute realiseerimise otsustamiseks väljavõtted liiklusõnnetuste põhjuste väljaselgitamise ekspertkomisjoni poolt koostatud liiklusõnnetuste kokkuvõtetest.

|  |  |
| --- | --- |
| Liiklusõnnetuse number | 24-29 |
| Liiklusõnnetuse aeg | 03.07.2024 kell 00:38, kolmapäev |
| Liiklusõnnetuse koht | Harjumaa, Tallinn, Rannamäe tee (Lai 49 juures) |
| Liiklusõnnetuse koha koordinaadid | X: 6589638    Y: 542418 |
| Liiklusõnnetuses osalenud sõidukeid | 1 |
| Liiklusõnnetuses osalenud isikuid | 1 |
| Liiklusõnnetuses vigastatuid | 0 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1. Liiklusõnnetus toimus Tallinna linnas pimeda ajal, sõiduteest painduvate püsttähistega ja kaldpinnaga äärekividega eraldatud asfalteeritud jalgratta -ja jalgtee sirgel teelõigul.

1.2. Jalgratta- ja kõnnitee hästi valgustatud sirge teelõik, õnnetuse ajal hõre liiklus.

1.3. Teekatte seisukord on rahuldav, teekattemärgised kulunud. Nähtavus ette-ja tahasuunas hea. Õnnetuse hetkel teekate kuiv, õhutemperatuur +16,5° C.

1.4. Antud teelõigul on juhtunud märkimisväärsel hulgal varalise kahjuga lõppenud liiklusõnnetusi sh. 28.05.2024.a.on toimunud jalgratturile otsasõit. Viimase 5 aasta jooksul inimkannatanuga liiklusõnnetustest antud teelõigul teave puudub.

**2. Liiklusõnnetuse lühikirjeldus**

2.1. Liiklusõnnetuses osales renditõukerattaga kõnniteel liikunud joobes 47-aastane naisterahvas, kes kukkus ja paiskus peaga vastu teekatet. Kannatanu suri haiglas 06.07.2024.

2.2. Videosalvestuse alusel on tuvastatud, et kergliikuri juhil oli enne sõitmist alustades tasakaalu hoidmisega ja otse sõitmisega raskusi. Logiandmete alusel liikumise algusest kuni kukkumiseni kulus vähem kui 2 minutit.

**3. Ettepanekud liikluskeskkonna parandamiseks konkreetse liiklusõnnetuse toimumise kohal**

3.1. Kohas, kus kõnnitee ristub piki Rannamäe teed kulgeva jalg - ja jalgrattateega kasutada kõrge äärekivi asemel madalaks lastud äärekivi.

**4. Ettepanekud meetmete rakendamiseks sõiduohutuse ja inimeste turvalisuse tagamiseks**

4.1. Renditeenust osutavad ettevõtted peaksid leidma võimalusi, kuidas takistada sõidukite rentimist joobes klientidele.

4.2.  Öisel ajal tuleks piirata kergliikurite maksimaalset liikumiskiirust kuni 15 km/h.

|  |  |
| --- | --- |
| Liiklusõnnetuse number | 24-35 |
| Liiklusõnnetuse aeg | 24. juuli 2024, kolmapäev, kell 9:47 |
| Liiklusõnnetuse koht | Tartu maantee ja Torupilli ots ristmik, Tallinna linn, Harjumaa |
| Liiklusõnnetuse koha koordinaadid | X: 6588404 Y: 543648 |
| Liiklusõnnetuses osalenud sõidukeid | 1 |
| Liiklusõnnetuses osalenud isikuid | 2 |
| Liiklusõnnetuses vigastatuid | 0 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1. Tallinnas, Tartu maantee ja Torupilli otsa kolmekülgsel foorreguleeritud ristmikul asub kattemärgisega 945a ning liiklusmärkidega 543 ja 544 tähistatud ülekäigurada. Tartu maantee on kahesuunaline 2+2 otseliikluse sõidurajaga põhitänav. Sõidutee keskel on äärekiviga eraldussaar. Kummagi suuna sõidutee välisservas on parempöörde lisarajad.

1.2. Kesklinna siseneva suuna lisaraja välisservas on kahesuunaline trammitee ja peatused. Tee-elementide laiused on:

* Mõlema sõidusuuna otsesuuna sõidurajad 3,5 m.
* Mõlema sõidusuuna parempöörde lisarada 4,0 m.
* Eraldussaar sõidusuundade vahel 5,0 m.
* Trammitee riba kogulaius 10,2 m.

Jalakäija peab Tartu mnt trammitee ja mõlema sõidusuuna ületamiseks läbima ca 40 m pikkuse teekonna. Fooritsükkel on jalakäija jaoks kahetaktiline. Teeületust alustanud aeglasem jalakäija saab eraldussaarel teha vahepeatuse järgmise lubava fooritule ootamiseks. Pinnakatted (sõiduteedel asfaltbetoon ning eraldussaarel ja trammiribal sillutiskivi) on tasased ja defektideta. Teekatte märgistus on rahuldavas seisus ja nähtav.

1.3. Muud andmed: valge aeg, pilvine, kuiv teekate.

1.4. Varasemalt on antud kohas toimunud hulgaliselt tagant otsasõite, kokkupõrkeid ristmikul ja kokkupõrkeid reastumisel. Jalakäijatega seotud õnnetusi viimase 5 aasta jooksul juhtunud ei ole.

**2. Liiklusõnnetuse lühikirjeldus**

2.1. Liiklusõnnetuses osalesid:

* Sõiduauto BMW 320i, mida juhtis 27-aastane naisterahvas.
* Jalakäija, 56-aastane mees.

2.2.  BMW liikus mööda Tartu maanteed esimesel sõidurajal, suunaga Liivalaia tänava poolt Peterburi tee poole. Jalakäija ületas Tartu maanteed suunaga C.R. Jakobsoni tänava poolt, Torupilli ots tänava poole. Liivalaia tänava poole suunduva sõidutee osa ületas jalakäija mööda ülekäigurada keelava fooritulega. Suunaga Peterburi tee poole, teisel sõidurajal oli peatunud sõidukitele keelava fooritule taha valge sõiduauto. Peterburi tee poole suunduva sõidusuuna ületamist alustas jalakäija keelava fooritulega väljaspool ülekäigurada, ülekäiguraja ja stoppjoone vahelisel alal. Valge sõiduauto alustas liikumist kohe, kui jalakäia oli Teise suunavööndi ületanud. Samal ajal lähenes ülekäigurajale BMW. Kuna sõidukitele oli süttinud roheline foorituli lähenes BMW ülekäigurajale maksimaalse lubatud sõidukiirusega. BMW juht ei jõudnud reageerida valge sõiduauto eest esimesele sõidurajale, BMW ette astunud jalakäijale. Toimus kokkupõrge jalakäijaga. Sündmuskohalt toimetati SA PERH Mustamäe korpusesse jalakäija, kus ta 25.07 kell 09:57 suri.

**3. Liikluskeskkonda puudutavad riskitegurid ja muud asjaolud**

3.1. Jalakäija ületas sõiduteed keelava fooritulega.

3.2. Jalakäija ületas sõiduteed väljaspool ülekäigurada.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1.  Tartu mnt-Torupilli ots ristmikul sõidusuundade vahel asuval ohutussaarel pikendada suunaga Ülemiste poole jalakäijatele ketiga piiratud ala selliselt, et see suunaks jalakäijaid Tartu maanteed ületama ainult mööda ülekäigurada.

|  |  |
| --- | --- |
| Liiklusõnnetuse number | 24-36 |
| Liiklusõnnetuse aeg | 30.07.2024 kell 17:14 teisipäev |
| Liiklusõnnetuse koht | Pärnamäe tee 103 juures, Tallinn, Harju maakond |
| Liiklusõnnetuse koha koordinaadid | X: 6565359 Y:549770 |
| Liiklusõnnetuses osalenud sõidukeid | 1 |
| Liiklusõnnetuses osalenud isikuid | 1 |
| Liiklusõnnetuses vigastatuid | 0 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1. Sündmuskoht asub Tallinna elamurajooni läbival Pärnamäe teel, enne fooriga raudtee ülesõidukohta, järjestikku paiknevate vastassuunaliste kurvidega lõigul.

1.2. Õnnetus toimus asulas, valge ajal, tiheda liiklusega tänaval, vahetult enne raudteeülesõidukohta, järjestikku paiknevate vastassuunaliste kurvidega lõigul, Rvas=40 m ja Rpar=30 m. Ülesõidukoht on 40 m pikkusel sirgel lõigul. Pärnamäe teel (alates Randvere tee ristmikust kuni raudtee ülesõidukohani) kehtib kiiruspiirang „30 km/h“.

1.3. Teede asfaltkatted on rahuldavas seisukorras, tasased ja defektideta. Liikluskorraldusvahendid, sh. raudtee ülesõidukohast informeerivad hoiatusmärgid ning helkurpostid „992k“ on paigaldatud nõuetekohaselt ja arusaadavalt. Teemärgistus (eriti just vaadeldaval kurvilisel lõigul) on kohati kulunud ja raskesti märgatav.

1.4. Antud sündmuskoha lähistel on toimunud mitmeid varakahjuga liiklusõnnetusi. Isikukahjudega lõppenud liiklusõnnetustest teated puuduvad.

**2. Liiklusõnnetuse lühikirjeldus**

2.1. Mootorratas Kawasaki Ninja 500, mida juhtis 23-aastane naisterahvas.

2.2. Mööda Pärnamäe teed, Randvere tee poolt suunaga Viimsi poole liikunud mootorratas kaotas vasakkurvis sõiduki üle juhitavuse ning sõitis Pärnamäe tee 103 juures paremale teelt välja vastu seal asunud raudteeülesõidu valgusfoori/tänavavalgustuse posti. Sündmuskohalt toimetati mootorrattur SA PERH Mustamäe korpusesse, kus ta samal päeval suri.

**3. Liikluskeskkonda puudutavad riskitegurid ja muud asjaolud**

3.1.  Sündmuskoht asub vahetult enne raudteeülesõitu, vastastikku järgnevate kurvidega tänavalõigul. Sellele eelneb sirge teelõik, kus kohalike sõnul sõidukid ületavad sageli kiirust.

3.2. Kohalike sõnul ületavad sõidukid sageli antud tänavalõigul kiirust, samas kurvis on toimunud hulgaliselt väljasõite. Mõned aastad tagasi olla kurvist välja paiskunud sõiduk saanud pidama alles vastu raudteetammi.

6.2.  Piki raudteed kulgeb kergliiklustee, millele viitavad liiklusmärgid on raudteetaristu ja tänavavalgustuse postide rägastiku tõttu raskesti märgatavad.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Vasakkurvi välisserva paigaldada põrkepiire, et vältida juhitavuse kaotanud sõidukite paiskumist vastu betoonposte ja jõudmist kergliiklusteele.

4.2. Rakendada tänavalõigul liiklust rahustavaid meetmeid (nt. teekünnise rajamine).

4.3. Uuendada teekattemärgistust ristumiskohal kergliiklusteega.

Hindamaks tehtud ettepanekute asjakohasust, palun tagasisidet, kas kavandate ettepanekute või teiste meetmete rakendamist. Kui mitte, siis on oleks komisjoni jaoks oluline teada, mis põhjustel neid ei rakendatud.

Lugupidamisega

Villu Vane

komisjoni esimees

liiklusohutuse osakond

/allkirjastatud digitaalselt/

5093712

villu.vane@transpordiamet.ee